Nå er «den mest perfekte diamant» solgt
Det var smykkefirmaet Harry Winston som betalte mer enn 156 millioner kroner (26,7 millioner dollar) for den fargeløse edelstenen på en auksjon hos Christie's i Genève onsdag. - Denne steinen er den høyeste kvalitet og vil fortsatt være det om 40 år, sier Kieran McCarthy, direktør for den London-baserte gullsmeden Wartski, i et intervju med Bloomberg. Auksjonshuset opplyser at diamanten har blitt hentet ut fra gruven Jwaneng i Botswana, og kuttet fra en rådiamant på 236 karat. - En perfekt diamant krever en perfekt pris, skriver auksjonshuset på Twitter. - Siden finanskrisen har diamantkjøpere blitt enda mer investeringsbevisste. De flytter penger til håndfaste verdier, sier McCarthy. Den dyrebare diamanten, som ble priset til anslagsvis 1,5 millioner kroner per karat, har nå blitt omdøpt til «The Winston Legacy» («Arven etter Winston»), skriver Forbes. - Oppkjøpet av «Winston-arven» understreker vårt merkes forpliktelse til perfeksjon og kvalitet på høyeste nivå. En stein av dette kaliber og sjeldenhet er den perfekte videreføringen av arven til grunnleggeren Harry Winston som kongen av diamanter, sier konsernsjefen Nayla Hayek i en uttalelse gjengitt av det amerikanske magasinet. Den store diamanten var toppen av kransekaken på auksjonen, hvor diamanter for til sammen 593 millioner kroner ble solgt. - Harry Winston kjøpte den mest perfekte diamant noensinne tilbudt for salg på auksjon, utdypet Rahul Kadakia, leder for smykkeauksjoner hos Christies i Sveits og Amerika. Salget av diamanten slår den eksisterende verdensrekorden fra 2012, da Erkehertugs Josephs diamant på 76-karat ble solgt for 120 millioner kroner.
Brukte 21 måneder på å slipe og polere den 101,73 karat store diamanten.